ออสสิริสฟิวเจอร์สถอนร่วมค้าอีทีเอฟ
กลุ่มออสสิริสปรับบทบาทออสสิริส ฟิวเจอร์ส เน้นอนุพันธ์ครบวงจรถอนตัวจากผู้ร่วมค้าโกลด์อีทีเอฟ
20 พ.ค. 2556

กลุ่มออสสิริสปรับบทบาทออสสิริส ฟิวเจอร์ส เน้นอนุพันธ์ครบวงจรถอนตัวจากผู้ร่วมค้าโกลด์อีทีเอฟ
นายธนสิน กลีบลำเจียก กรรมการผู้จัดการบริษัท ออสสิริส ฟิวเจอร์ส เปิดเผยว่า กลุ่มออสสิริสได้ปรับบทบาทในการดำเนินธุรกิจภายหลังได้ใบอนุญาตประกอบธุรกิจสัญญาซื้อขายล่วงหน้าครบวงจรมาตั้งแต่ต้นปีที่ผ่านมา หลังจากนั้นประมาณปลายเดือน มี.ค.ต้นเดือน เม.ย. ได้ขอยกเลิกการทำหน้าที่ผู้ร่วมค้าหน่วยลงทุนของกองทุนทั้งหมดคือ กองทุนบัวหลวง (BCHAY) และบริษัทหลักทรัพย์จัดการกองทุน (บลจ.) วรรณ (GOLD99) และกองทุนเปิดเค โกลด์ อีทีเอฟ (KG965) มีผลวันที่ 7 มิ.ย.นี้ เพื่อต้องการเน้นดำเนินธุรกิจอนุพันธ์ครบวงจรเพียงอย่างเดียว
อย่างไรก็ตาม กลุ่มได้ให้บริษัท ออสสิริส บูลเลี่ยน ที่ดำเนินธุรกิจค้าทองแท่งเป็นมาร์เก็ตเม็กเกอร์ให้ทั้งสามกองทุน
บลจ.กสิกรไทย แจ้งว่า บริษัท ออสสิริส ฟิวเจอร์ส ได้แจ้งความประสงค์ที่จะยกเลิกการทำหน้าที่ผู้ร่วมค้าหน่วยลงทุนของกองทุนเปิดเค โกลด์ อีทีเอฟ (KG965) โดยมีผลตั้งแต่วันที่ 7 มิ.ย. 2556 เป็นต้นไป 
ทั้งนี้ บลจ.กสิกรไทย ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) อนุมัติให้จัดตั้งและจัดการกองทุน KG965 เมื่อวันที่ 5 ต.ค. 2554 ที่ผ่านมา และแต่งตั้งบริษัท ออสสิริส ฟิวเจอร์ส เป็นผู้ร่วมค้าหน่วยลงทุนของกองทุนดังกล่าว
คืนวันที่ 17 พ.ค. (ตามเวลาประเทศไทย) ราคาทองคำยังร่วงลงต่อเนื่อง โดยสัญญาทองคำตลาดโคเม็กซ์ส่งมอบเดือน มิ.ย. ลดลง 22.2 เหรียญสหรัฐต่อออนซ์ หรือ 1.6% ปิดที่ 1,364.7 เหรียญสหรัฐ
นายธนสิน ให้ความเห็นว่า นักลงทุนยังคาดการณ์ว่าผลการประชุมธนาคารกลางสหรัฐ (เฟด) คืนนี้จะส่งสัญญาณลดวงเงินกระตุ้นเศรษฐกิจ 8.5 หมื่นล้านเหรียญสหรัฐลง ดังนั้น ในระยะสั้น 2 สัปดาห์นี้ให้แนวรับที่ 1,325 เหรียญสหรัฐ และแนวต้าน 1,450 เหรียญสหรัฐ และระยะยาวสิ้นปีนี้แนวรับ 1,250 เหรียญสหรัฐ และแนวต้าน 1,600 เหรียญสหรัฐ